b'\n_START_ARTICLE_\nAlexandru Timotin\n_START_SECTION_\n\xc8\x98coala\n_START_PARAGRAPH_\nPrimele clase de liceu le-a f\xc4\x83cut la Gimnaziul \xe2\x80\x9eAron Pumnul\xe2\x80\x9d din Cern\xc4\x83u\xc8\x9bi \xc8\x99i a continuat cu Liceul \xe2\x80\x9eGheorghe Laz\xc4\x83r\xe2\x80\x9d din Bucure\xc8\x99ti (1940-1944). A absolvit \xc3\xaen 1949 Facultatea de Electrotehnic\xc4\x83 a Politehnicii din Bucure\xc8\x99ti. Cu un an \xc3\xaenainte (1948), vechea facultate (Electromecanic\xc4\x83) s-a reorganizat \xc3\xaen dou\xc4\x83 facult\xc4\x83\xc8\x9bi distincte, de mecanic\xc4\x83 \xc8\x99i de electrotehnic\xc4\x83, oferind studen\xc8\x9bilor posibilitatea de a opta la ce facultate vor continua cursurile. \xc3\x8en ultimul an de facultate particip\xc4\x83 la cursuri de specializare \xc3\xaen tehnica radioului organizate de Societatea Rom\xc3\xa2n\xc4\x83 de Radiodifuziune._NEWLINE_\xc3\x8en 1958, Alexandru Timotin sus\xc8\x9bine teza sa de doctorat, \xe2\x80\x9ePropriet\xc4\x83\xc8\x9bile dinamice ale c\xc3\xa2mpului electromagnetic macroscopic \xc3\xaen medii oarecare\xe2\x80\x9d, unde prezint\xc4\x83 teoria relativist-invariant\xc4\x83 a c\xc3\xa2mpului electromagnetic considerat ca un sistem fizic distinct de corpurile cu care coexist\xc4\x83 \xc8\x99i susceptibil de a fi tratat termodinamic, \xc3\xaen care rezolv\xc4\x83 problema controversat\xc4\x83 a localiz\xc4\x83rii ac\xc8\x9biunilor pondero-motoare exercitate de c\xc3\xa2mp asupra corpurilor cu propriet\xc4\x83\xc8\x9bi oarecare._NEWLINE_Pentru activitatea \xc8\x99tiin\xc8\x9bific\xc4\x83 depus\xc4\x83 dup\xc4\x83 sus\xc8\x9binerea tezei de doctorat, \xc3\xaen 1974 i s-a conferit titlul de Doctor docent \xc3\xaen \xc8\x99tiin\xc8\x9be.\n_START_SECTION_\nActivitatea profesional\xc4\x83\n_START_PARAGRAPH_\nDup\xc4\x83 terminarea facult\xc4\x83\xc8\x9bii continu\xc4\x83 s\xc4\x83 lucreze la Societatea Rom\xc3\xa2n\xc4\x83 de Radiodifuziune, unde f\xc4\x83cuse cursurile de radio, p\xc3\xa2n\xc4\x83 \xc3\xaen 1953. \xc3\x8en paralel este asistent la catedra de m\xc4\x83sur\xc4\x83ri electrice a Facult\xc4\x83\xc8\x9bii de Electrotehnic\xc4\x83 din cadrul Politehnicii. Aici se va \xc3\xaenscrie \xc3\xaen 1953 la un concurs de ocupare a unor locuri de preg\xc4\x83tire pentru doctorat, al\xc4\x83turi de Andrei \xc8\x9augulea, sub conducerea lui Remus R\xc4\x83dule\xc8\x9b, \xc8\x99eful Catedrei de Electrotehnic\xc4\x83. Este momentul \xc3\xaen care se formeaz\xc4\x83 echipa Remus R\xc4\x83dule\xc8\x9b - Alexandru Timotin - Andrei \xc8\x9augulea, cea care va avea un rol important la dezvoltarea \xc8\x99colii rom\xc3\xa2ne\xc8\x99ti de electrotehnic\xc4\x83._NEWLINE_Treptat va avansa \xc3\xaen cariera didactic\xc4\x83: \xc3\xaen 1954 devine asistent titular la Facultatea de Electrotehnic\xc4\x83, la Catedra prof. Remus R\xc4\x83dule\xc8\x9b, iar dup\xc4\x83 ce sus\xc8\x9bine teza de doctorat devine \xc8\x99ef de lucr\xc4\x83ri (1956). Urmeaz\xc4\x83 conferen\xc8\x9biar (1959), conduc\xc4\x83tor de doctorat (1966) \xc8\x99i profesor titular la disciplinele Bazele electrotehnicii \xc8\x99i Complemente de electrotehnic\xc4\x83(1968)._NEWLINE_O perioad\xc4\x83 este cercet\xc4\x83tor la Institutul de Energetic\xc4\x83 al Academiei Rom\xc3\xa2ne (1965-1969), ocazie cu care particip\xc4\x83 la diverse stagii la \xe2\x80\x9dDirec\xc8\x9bia de Studii \xc8\x99i Cercet\xc4\x83ri\xe2\x80\x9d a societ\xc4\x83\xc8\x9bii \xe2\x80\x9d\xc3\x89lectricit\xc3\xa9 de France\xe2\x80\x9d (E.D.F.), al\xc4\x83turi de Andrei \xc8\x9augulea._NEWLINE_Pre\xc8\x99edinte al Departamentului cu predarea \xc3\xaen limbi str\xc4\x83ine al Politehnicii (1990-1995).'